નાયબ મુખ્યમંત્રી નીતિન પટેલે એવું કહ્યું છે કે, ચાલુ વર્ષે મધ્ય પ્રદેશમાં ઓછો વરસાદ થવાથી બાર્ગી, તવા અને ઇન્દિરા સાગર જેવાં મોટાં જળાશયોમાં પાણીની આવક ઓછી થઈ છે તેની સીધી અસર નર્મદા નદીમાં થતાં પાણીની આવક પર થઈ છે. નર્મદા પરના મોટા બંધ સરદાર સરોવરમાં આ વર્ષે પાણી ઓછું આવ્યું છે જેના કારણે નર્મદા આધારિત સિંચાઈ પર તેની અસર થશે. રાજ્યના ખેડૂતોને ૧પ માર્ચ સુધી શિયાળુ પાક માટે સિંચાઈનું પાણી આપવામાં આવશે. ઉનાળામાં લોકોને પીવાનું પાણી મળી રહે તે માટે સરકારનું આયોજન છે. સરદાર સરોવર ડેમના સ્ત્રાવ વિસ્તારમાંથી ૯૭.પ૦ ટકા વિસ્તાર મધ્ય પ્રદેશમાં આવ્યો છે. ચાલુ સાલ સ્ત્રાવ વિસ્તારમાં ઓછો વરસાદ થતાં એમપીના બાર્ગી ડેમમાં ૩૦૧ મિલિયન ઘન મીટર, તવામાં પર૧ મિલિયન ઘન મીટર અને ઇન્દિરા સાગરમાં પ૭પ૯ મિલિયન ઘન મીટર પાણીનો ઓછો સંગ્રહ થયો છે.